次韵君復七兄見贈
作者：張耒
朝代：宋

paragraphs: 老知山林等朝市，扁舟誰能問行止。
長淮十日浪吹沙，春風正攪驪龍睡。
幽人軟語破永日，衝泥携手林間寺。
坐中知兄病當已，眉宇氤氳有佳氣。
華池神酒不用醒，人生和暢自忘形。
扶持陰德鬼神在，洗除世緣煩惱輕。
東來自慚雙鬢改，相逢獨覺兩眼明。
論詩尚愛淡生活，學道久歎閒名聲。
嗟我塵埃費昏旦，補刖自憐聞道晚。
還丹欲問僕僕仙，一菴更伴騰騰睡。
春陰夜薄月朦朧，劇談燭盡樽亦空。
他日重逢龐處士，可能猶與世人同。